*Projekts*

LATVIJAS REPUBLIKAS MINISTRU KABINETS

20\_\_. gada \_\_. \_\_\_ Noteikumi Nr. \_\_

Rīgā (prot. Nr. \_\_ \_\_. §)

**Būvju klasifikācijas noteikumi**

Izdoti saskaņā ar

Statistikas likuma

21. panta 1. punktu

1. Noteikumi nosaka būvju, tai skaitā būvēs esošo telpu grupu, klasifikāciju (turpmāk – klasifikācija) (pielikums) pēc lietošanas veida.

2. Noteikumos lietotie termini:

2.1. būves galvenais lietošanas veids – būvniecības procesā būvei paredzētā un būvniecības dokumentos noteiktā būves dominējošā izmantošana (klasifikācijas klases kods ar četrām zīmēm);

2.2. telpu grupas lietošanas veids – telpu grupai būvniecības procesā paredzētā un būvniecības dokumentos noteiktā telpu grupas izmantošana (klasifikācijas klases kods ar četrām zīmēm).

3. Klasifikācija nodrošina klasifikācijas objektu (būvju un būvēs esošo telpu grupu) vienotu uzskaiti Latvijas Republikā.

4. Klasifikācijas struktūru veido:

4.1. sekcijas (koda pirmā zīme);

4.2. nodaļas (koda pirmās divas zīmes);

4.3. grupas (koda pirmās trīs zīmes);

4.4. klases (koda pirmās četras zīmes);

4.5. tipu grupas (kods ar sešām zīmēm);

4.6. tipi (kods ar astoņām zīmēm).

5. Būvei nosaka vienu galveno lietošanas veidu arī tad, ja būvē esošajām telpu grupām ir dažādi lietošanas veidi.

6. Telpu grupai (arī inženierbūvē esošajai telpu grupai) nosaka vienu lietošanas veidu (kods ar četrām zīmēm).

7. Ēkas galveno lietošanas veidu nosaka, neņemot vērā šādu telpu grupu aizņemto platību:

7.1. koplietošanas telpu grupas (kods 1200);

7.2. garāžas telpu grupas (kods 1242), ja ēka nav projektēta ar garāžas vai autostāvvietas pamatfunkciju;

7.3. citas, iepriekš neklasificētas, telpu grupas (kods 1274), ja ēka nav projektēta ar soda izciešanas iestādes, cietuma un apcietinājuma centra, aizsardzības spēku, robežsardzes, policijas un ugunsdzēsības dienestu ēkas un šo iestāžu kazarmas, apsardzes, caurlaides, tualetes ēkas, mājsaimniecību saimniecības ēkas, individuālās garāžas, individuālās pirts, individuālā pagraba, vasaras virtuves, kā arī individuālās lapenes, nojumes u.tml. ēkas pamatfunkciju.

8. Ēkas galveno lietošanas veidu nosaka no telpu grupu lietošanas veidiem, ņemot vērā telpu grupu platību savstarpējo īpatsvaru un šo noteikumu 7. punkta nosacījumus. Ēkas galvenā lietošanas veida kodu nosaka secīgi:

8.1. pirmās divas zīmes – ja no ēkas galvenā lietošanas veida aprēķinā izmantojamo telpu grupu platības dzīvojamo telpu grupas aizņem:

8.1.1. vismaz 50 %, tad ēka klasificējama kā dzīvojamā ēka – "11";

8.1.2. mazāk par 50 %, tad ēka klasificējama kā nedzīvojamā ēka – "12";

8.2. šo noteikumu 8.1.1. vai 8.1.2. apakšpunktā noteiktajā kārtībā atlasītajām telpu grupām (tikai dzīvojamo telpu grupām vai tikai nedzīvojamo telpu grupām), kuru lietošanas veida koda pirmās trīs zīmes sakrīt, platības summē un, izvērtējot īpatsvaru starp atlasīto telpu grupu platību summām, izvēlas tās lietošanas veida koda pirmās trīs zīmes, kurām lielāka platību summa;

8.3. šo noteikumu 8.2. apakšpunktā noteiktajā kārtībā atlasītajām telpu grupām, kuru lietošanas veida koda visas četras zīmes sakrīt, platības summē un, izvērtējot īpatsvaru starp atlasīto telpu grupu platību summām, izvēlas tās telpu grupas lietošanas veida kodu, kurai lielāka platību summa.

9. Nosakot inženierbūves galveno lietošanas veidu, ņem vērā tās specifisko lietošanas veidu, kuru attiecina uz noteiktu klasifikācijas pozīciju.

10. Būvei un inženierbūves daļai tipu nosaka atbilstoši būves galvenajam lietošanas veidam un būvi raksturojošiem rādītājiem (konstruktīvo elementu materiāls, apjoms u.c.). Ēkas tipa koda pirmās četras zīmes sakrīt ar galvenā lietošanas veida kodu.

11. Šo noteikumu pielikuma 113., 279., 280., 281., 302., 304. un 306. rindā noteiktie būvju tipi (ar apbedīšanu saistītās ēkas (kods 12720102), ledus nobrauciena trases (kods 24120104), nobrauciena trases (kods 24120105), sporta un atpūtas trošu ceļi (kods 24120106), laukumi (kods 24200701), skatu torņi un platformas (kods 24200801) un trošu ceļi (kods 24200901) tiek piemēroti pēc šādu Ministru kabineta noteikumu spēkā stāšanās:

11.1. grozījumi Ministru kabineta 2012. gada 10. janvāra noteikumos Nr. 48 "Būvju kadastrālās uzmērīšanas noteikumi", kuros noteikti konkrēto būvju Nekustamā īpašuma valsts kadastra informācijas sistēmā reģistrējamie apjoma rādītāji un datu konvertācijas nosacījumi;

11.2. noteikumi par kadastrālo vērtību bāzi attiecīgajam gadam, kuros noteikta konkrēto būvju tipu kadastrālo vērtību bāze.

12. Līdz šo noteikumu 11. punktā minēto Ministru kabineta noteikumu spēkā stāšanās dienai:

12.1. būvju tipu "ar apbedīšanu saistītās ēkas (kods 12720102)" klasificē kā būvju tipu "kulta ēkas (kods 12720101)";

12.2. būvju tipus "ledus nobrauciena trases (kods 24120104)" un "nobrauciena trases (kods 24120105)" klasificē kā būvju tipu "sporta laukumi un trases ar cieto segumu (kods 24110101)";

12.3. būvju tipus "sporta un atpūtas trošu ceļi (kods 24120106)" un "trošu ceļi (kods 24200901)" klasificē kā būvju tipu "maģistrālās sakaru līnijas (kods 22130201)";

12.4. būvju tipu "laukumi (kods 24200701)" atkarībā no seguma veida klasificē kā būvju tipu "ielas, ceļi un laukumi ar cieto segumu (kods 21120101)" vai "ielas, ceļi un laukumi ar mīksto segumu (kods 21120102)";

12.5. būvju tipu "skatu torņi un platformas (kods 24200801)" atkarībā no torņa veida klasificē kā būvju tipu "režģotie torņi un masti (kods 22130101)" vai "čaulveida torņi vai masti (kods 22130102)".

13. Viena mēneša laikā pēc šo noteikumu 11. punktā minēto Ministru kabineta noteikumu spēkā stāšanās Valsts zemes dienests konvertē Nekustamā īpašuma valsts kadastra informācijas sistēmā reģistrēto, šo noteikumu 12. punktā minēto būvju datus.

Ministru prezidents Māris Kučinskis

Tieslietu ministrs Dzintars Rasnačs

Iesniedzējs:

tieslietu ministrs Dzintars Rasnačs